**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

 **POSĖDŽIO PROTOKOLAS**

2020-07-23 Nr. TAR-68

 Posėdžio data 2020-07-21. Pradžia 13.00 val.

 Posėdžio pirmininkas – Kazys Bagdonas.

 Posėdžio sekretorė – Lietutė Demidova.

 Posėdyje dalyvauja komiteto nariai: Arvydas Cesiulis, Alina Velykienė, Vaida Raugelė. Nedalyvauja Artūras Razbadauskas, Ligita Girskienė, Jurij Šeršniov.

 DARBOTVARKĖ (patvirtinta bendru sutarimu):

 1. Dėl poilsio ir turizmo teritorijų nustatymo Klaipėdos mieste. Pranešėjas S. Budinas.

 2. Dėl dalyvavimo tarptautiniuose ir nacionaliniuose jaunimo renginiuose rėmimo tvarkos aprašo patvirtinimo. Pranešėjas D. Petrolevičius.

 3. Dėl Gyventojų iniciatyvų, skirtų gyvenamajai aplinkai gerinti, projektų idėjų atrankos ir finansavimo tvarkos aprašo patvirtinimo. Pranešėjas D. Petrolevičius.

 4. Dėl Klaipėdos miesto savivaldybės tarybos 2020 m. balandžio 29 d. sprendimo Nr. T2-91 „Dėl BĮ Klaipėdos vaikų globos namų „Smiltelė“ likvidavimo“ pakeitimo. Pranešėjas D. Petrolevičius.

 5. Dėl pritarimo projekto „Paslaugų vaikams su negalia ir jų šeimoms plėtra Klaipėdos regione“ paraiškos teikimui ir įgyvendinimui. Pranešėja R. Perminienė.

 6. Dėl pritarimo Klaipėdos universitetinės ligoninės viešųjų pastatų infrastruktūros modernizavimo projekto įgyvendinimui. Pranešėjas E. Simokaitis.

 7. Klaipėdos miesto savivaldybės 2021–2030 m. strateginio plėtros plano koncepcijos projekto pristatymas. Pranešėja I. Butenienė.

 8. Dėl pritarimo Klaipėdos miesto savivaldybės 2013–2020 metų strateginio plėtros plano įgyvendinimo 2019 metais ataskaitai. Pranešėja I. Butenienė.

 Patvirtinta darbotvarkė bendru sutarimu.

 1. SVARSTYTA. Poilsio ir turizmo teritorijų nustatymas Klaipėdos mieste.

 Pranešėjas – S. Budinas. Siūlo nustatyti Klaipėdos mieste poilsio bei turizmo teritorijas, kuriose įrengtose nestacionariose viešojo maitinimo vietose būtų galima verstis mažmenine prekyba alkoholiniais gėrimais, kurių tūrinė etilo alkoholio koncentracija neviršija 15 procentų. Šio sprendimo tikslas – nustatyti verslo įmonėms galimybę prekiauti silpnais alkoholiniais gėrimais nestacionariose viešojo maitinimo vietose, kurios įrengtos Klaipėdos miesto paplūdimiuose – taip bus sudarytos vienodos sąlygos verslui prekiauti silpnais alkoholiniais gėrimais tiek stacionariose tiek nestacionariose viešojo maitinimo vietose.

 NUTARTA. Pritarti pateiktam sprendimo projektui (bendru sutarimu).

 BALSUOTA: už – 3 (A. Cesiulis, A. Velykienė, V. Raugelė), prieš – 0, susilaiko – 1 (K. Bagdonas).

 2. SVARSTYTA. Dalyvavimo tarptautiniuose ir nacionaliniuose jaunimo renginiuose rėmimo tvarkos aprašo patvirtinimas.

 Pranešėjas – D. Petrolevičius. Teigia, kad tarybos sprendimo projektas parengtas Lietuvos Respublikos vietos savivaldos įstatymo 7 straipsnio 22 punktu ir atsižvelgiant į Europos jaunimo sostinės tarybos nuostatų, patvirtintų Klaipėdos miesto savivaldybės tarybos 2019 m. liepos 25 d. sprendimu Nr. T2-252 „Dėl Europos jaunimo sostinės tarybos nuostatų patvirtinimo“, 7.4. ir 7.7. papunkčius ir Europos jaunimo sostinės tarybos 2020 m. gegužės 5 d. posėdžio protokolą Nr. TAR1-87. Sprendimo projektu siekiama nustatyti tvarka, kuria vadovaujantis jaunimas būtų atrenkamas dalyvauti įvairiuose tarptautiniuose ir nacionaliniuose su jaunimo politika susijusiuose renginiuose. Tikslas - paskatinti jaunimą domėtis jaunimo politika, plėsti akiratį ir didinti jo užimtumą.

 NUTARTA. Pritarti pateiktam sprendimo projektui (bendru sutarimu).

 3. SVARSTYTA. Gyventojų iniciatyvų, skirtų gyvenamajai aplinkai gerinti, projektų idėjų atrankos ir finansavimo tvarkos aprašo patvirtinimas.

 Pranešėjas – D. Petrolevičius. Prašo patvirtinti Gyventojų iniciatyvų, skirtų gyvenamajai aplinkai ir viešajai infrastruktūrai gerinti ir kurti, projektų idėjų atrankos ir finansavimo tvarkos aprašą, kuris nustatytų Klaipėdos savivaldybės biudžeto lėšomis finansuojamų Klaipėdos miesto gyventojų inicijuotų projektų įgyvendinimo, projektų idėjų pasiūlymų teikimo, vertinimo, atrankos, lėšų skyrimo tvarką. Gyventojų iniciatyvų, skirtų gyvenamajai aplinkai ir viešajai infrastruktūrai gerinti ar kurti, projektų idėjų finansavimo tikslas – didinti piliečių įtraukimo į miesto biudžeto formavimą galimybes.

 D. Petrolevičius informuoja apie komitetų išreikštas pastabas ir siūlymus.

 NUTARTA. Pritarti pateiktam sprendimo projektui (bendru sutarimu).

 4. SVARSTYTA. Klaipėdos miesto savivaldybės tarybos 2020 m. balandžio 29 d. sprendimo Nr. T2-91 „Dėl BĮ Klaipėdos vaikų globos namų „Smiltelė“ likvidavimo“ pakeitimas.

 Pranešėjas – D. Petrolevičius. Sako, kad sprendimas parengtas vadovaujantis Vietos savivaldos įstatymu, pakeičiant sprendimo 2 p. ir nustatant įstaigos likvidatoriaus veiklos pradžią, pabaigą ir įstaigos direktorės darbo užmokestį ją paskyrus įstaigos likvidatore. Klaipėdos miesto savivaldybės mero 2020 m. sausio 31 d. potvarkiu Nr. M3-11 „Dėl biudžetinių įstaigų vadovų pareiginės algos pastoviosios dalies nustatymo“ BĮ Klaipėdos miesto globos namų „Smiltelė“ direktorei V. Bakševičienei nustatytas pareiginės algos pastoviosios dalies koeficientas pareiginės algos 10,04 baziniais dydžiais, tokį dydį siūloma nustatyti direktorei tapus likvidatoriumi.

 NUTARTA. Pritarti pateiktam sprendimo projektui (bendru sutarimu).

 5. SVARSTYTA. Pritarimas projekto „Paslaugų vaikams su negalia ir jų šeimoms plėtra Klaipėdos regione“ paraiškos teikimui ir įgyvendinimui.

 Pranešėja – R. Perminienė. Informuoja, kad 2020 m. birželio 1 d. Lietuvos Respublikos socialinės apsaugos ir darbo ministerija ir VšĮ Centrinė projektų valdymo agentūra paskelbė kvietimą teikti paraiškas finansuoti projektus pagal 2014–2020 m. Europos Sąjungos fondų Investicijų veiksmų programos priemonę Nr. 08.1.1-CPVA-K-429 „Paslaugų centrai vaikams“. Projektų atranka pagal Priemonę bus atliekama vieno etapo projektų konkurso būdu.

 Teigia, kad šiuo sprendimo projektu siekiama pritarti Projekto „Paslaugų vaikams su negalia ir jų šeimoms plėtra Klaipėdos regione“ (toliau – Projektas) paraiškos rengimui ir jo įgyvendinimui. Uždaviniai: pritarus Projektui, įsipareigoti skirti Savivaldybės lėšas pagal Projekto finansavimo sąlygų aprašo reikalavimus, įgalioti Klaipėdos sutrikusio vystymosi kūdikių namų direktorių pasirašyti visus dokumentus, susijusius su Projekto paraiškos teikimu ir dalyvavimu šiame Projekte, vykdyti Projekto veiklų (darbų) užsakovo funkciją.

 K. Bagdonas siūlo pritarti pateiktam sprendimo projektui.

 NUTARTA. Pritarti pateiktam sprendimo projektui (bendru sutarimu).

 6. SVARSTYTA. Pritarimas Klaipėdos universitetinės ligoninės viešųjų pastatų infrastruktūros modernizavimo projekto įgyvendinimui.

 Pranešėjas – E. Simokaitis. Pažymi, kad savivaldybė ketina modernizuoti pasenusią ir energetiškai neefektyvią Klaipėdos universitetinės ligoninės viešųjų pastatų infrastruktūrą taikydama energijos taupymo paslaugų teikėjo (ESCO) modelio principus (toliau - Projektui). Energijos efektyvumo viešojoje infrastruktūroje projektų įgyvendinimui techninę pagalbą teikia Europos energijos efektyvumo fondas (*European Energy Efficiency fund* – toliau EEEF). Savivaldybės administracija ketina pateikti EEEF paraišką dėl techninės pagalbos skyrimo Projekto įgyvendinimo dokumentacijai parengti. Jei EEEF nuspręstų skirti finansavimą Projekto įgyvendinimo techninei dokumentacijai parengti, Klaipėdos universitetinė ligoninė sudarytų su EEEF sutartį dėl techninės pagalbos Projektui įgyvendinti skyrimo. Vienas iš būtinų dokumentų techninei paramai gauti yra Savivaldybės tarybos sprendimas dėl pritarimo Projektui.

 V. Raugelė siūlo papildyti sprendimo projektą, jog I Projekto įgyvendinimo etape bus sudaryta Projekto programa, jos įgyvendinimo planas ir numatyti finansavimo būdai.

 A. Velykienė siūlo papildyti sprendimo projektą apie finansinio modelio parinkimą ir pateikti svarstyti arba Tarybai, arba Kolegijai, arba komitetui.

 E. Simokaitis teigia, kad konsultantai parengs visą dokumentaciją ir Projekto programą, jos įgyvendinimo planą ir numatys finansavimo būdus.

 V. Raugelė mano, kad klausimą, dėl finansavimo modelio, galima teikti svarstyti komitetui arba Kolegijai.

 K. Bagdonas siūlo pritarti sprendimo projektui, o Tarybos posėdyje aiškiau išdėstyti finansavimo modelį.

 E. Simokaitis mano, kad komitetas arba Taryba galėtų pavesti Savivaldybės administracijai rengiamus dokumentus pristatyti ne tik Savivaldybės administracijai, ligoninei, bet ir kitiems struktūriniams padaliniams.

 V. Raugelė siūlo pritarti pateiktam sprendimo projektui be pastabų, bet su pavedimu - pavesti Savivaldybės administracijai kartą per ketvirtį pateikti komitetui rengiamus dokumentus.

 NUTARTA:

 6.1. Pritarti pateiktam sprendimo projektui (bendru sutarimu).

 6.2. Įpareigoti Savivaldybės administraciją pateikti komitetui rengiamus dokumentus ir kartą per ketvirtį grįžti prie klausimo svarstymo.

 7. SVARSTYTA. Klaipėdos miesto savivaldybės 2021–2030 m. strateginio plėtros plano koncepcijos projekto pristatymas.

 Pranešėja – I. Butenienė. Teigia, kad pagal Vietos savivaldos įstatymą ir Strateginio valdymo įstatymą dokumentą privaloma turėti, jis turi apimti visas savivaldybės raidos sritis, pradedant nuo švietimo, socialinio sektoriaus ir baigiant infrastruktūra. Šio plano laikotarpis galimas nuo 4 iki 10 metų. Mūsų savivaldybė yra pasirinkusi 10 metų laikotarpį, taip siekiama sutapatinti su kitais tarybos savivaldybės tarybos patvirtintais ilgalaikiais dokumentais. Planas svarbus, nes pagal jį planuojame kasdieninę veiklą, plano priemonės patenka į Strateginį veiklos planą, vėliau finansuojamas iš biudžeto. Tai yra įrankis derėtis su regiono plėtros taryba bei nacionaline vyriausybe dėl miestui svarbių investicijų.

1. Cesiulis siūlo pritarti koncepcijos projektui.

 NUTARTA. Išklausyta informacija.

 8. SVARSTYTA. Pritarimas Klaipėdos miesto savivaldybės 2013–2020 metų strateginio plėtros plano įgyvendinimo 2019 metais ataskaitai.

 Pranešėja – I. Butenienė. Sako, kad vadovaujantis 2016 m. birželio 23 d. sprendimu Nr. T2-157 patvirtinta Klaipėdos miesto plėtros strateginio plano priežiūros metodika, atlikta KSP įgyvendinimo 2019 m. stebėsena – surinkti duomenys iš KSP dalių vykdytojų, atlikta plano įgyvendinimo pažangos analizė ir surinkti duomenys apie kiekybinių bei kokybinių vizijos, tikslų, uždavinių ir priemonių rodiklių pasiekimo lygį. Priemonių rodiklių pagalba kontroliuojamas KSP priemonių įgyvendinimas, o analizuojant vizijos, tikslų ir uždavinių rodiklių reikšmes įvertinamas įgyvendinamų priemonių poveikis atskiroms miesto sritims.

 I. Butenienė pažymi, kad sprendimo projektą, kuriuo tvirtinama ilgalaikio plano ataskaita, sudaro 3 dalys: 1) Vizijosrodikliai. Vizijos rodikliai parodo KSP veiksmų įgyvendinimo poveikį trijų pagrindinių miesto sektorių – visuomenės, ekonomikos ir aplinkos – raidai ir artėjimą prie vizijos; 2) Tikslų-uždavinių rodikliai. Šie rodikliai parodo, kaip sekasi įgyvendinti tikslus ir uždavinius; 3) Priemonių įgyvendinimo rodikliai.

 V. Raugelė siūlo pritarti sprendimo projektui.

 A. Cesiulis taip pat siūlo pritarti pateiktam sprendimo projektui.

 NUTARTA. Pritarti pateiktam sprendimo projektui (bendru sutarimu).

 K. Bagdonas informuoja komiteto narius apie komiteto nutarimų vykdymo eigą (už pusmetį).

 A. Velykienė mano, kad tarybos nariams vertėtų vykti į įstaigas ir padėti spręsti problemas.

 V. Raugelė siūlo imtis daugiau iniciatyvos, posėdžiuose daugiau formuoti pasiūlymų politiką.

 Posėdis baigėsi 14.20 val.

Posėdžio pirmininkas Kazys Bagdonas

Posėdžio sekretorė Lietutė Demidova